Nur Sidah buat pelancong kagum
Kota Kinabalu: Kepetahan remaja perempuan ini bercakap dalam bahasa Korea dengan pelancong dari negara itu mendapat perhatian netizen apabila memuji kesungguhannya mempelajari bahasa asing meskipun hanya untuk berniaga.Nur Sidah Faisal, 14, mendapat perhatian selepas videonya bercakap dalam bahasa Korea ketika berniaga di Pasar Anjung Kinabalu, Sabah, baru-baru ini dikongsikan seorang pengguna Facebook, Kate J Quintin yang mengagumi kebolehan remaja berkenaan.Berkongsi kisahnya, Nur Sidah berkata, dia yang dilahirkan di Labuan dan dibesarkan di Kota Kinabalu mengambil upah sebagai pembantu gerai kepak ayam bakar di pasar berkenaan.Menurutnya, dia mengambil inisiatif belajar bahasa Korea untuk memudahkan dirinya berkomunikasi dengan pelancong dari negara itu namun mengakui tidak terlalu fasih dan lancar bahasa berkenaan."Saya hanya belajar ayat yang mudah dan ringkas serta bersesuaian untuk berniaga saja seperti berapa banyak, harga, nombor dan ayat sapaan seperti apa khabar, terima kasih supaya mudah berkomunikasi."Kalau bersembang rancak, saya pun tidak boleh kerana tidak fasih dan faham sangat."Alhamdulillah, pelancong Korea Selatan juga terkejut apabila dengar saya boleh cakap bahasa mereka dan cakap mereka amat gembira mendengarnya," katanya.Katanya, dia mempelajari bahasa itu melalui TikTok dan akan mengalih bahasa Melayu kepada bahasa Korea atau sebaliknya menggunakan Google Translate."Kadang-kadang saya dengar pelancong cakap dan kemudian cuba cari maksudnya... daripada situ saya belajar. Saya tahu ada sebutan ayat tidak tepat, tetapi pelancong Korea cakap mereka 'ok' saja dan akan betulkan."Bagi saya ini hanya untuk menambahkan kemahiran saja, malah boleh dikatakan hampir semua peniaga di pasar ini boleh cakap bahasa Korea walaupun tidaklah lancar."Selain itu, saya juga boleh bertutur dalam bahasa Inggeris, tetapi tidak fasih juga, hanya ayat mudah untuk berniaga saja," katanya.Katanya, dia percaya jika kemahiran itu terus 'diasah' maka tidak mustahil suatu hari nanti dirinya boleh berkomunikasi menggunakan bahasa terbabit dengan lebih baik.